b'\n_START_ARTICLE_\nHenry Cavendish\n_START_SECTION_\n\xc5\xbdivljenje in delo\n_START_PARAGRAPH_\nCavendish je od leta 1749 do 1753 \xc5\xa1tudiral na Univerzi v Cambridgeu, vendar formalnega \xc5\xa1tudija ni dokon\xc4\x8dal._NEWLINE_Leta 1760 so ga izbrali za \xc4\x8dlana Kraljeve dru\xc5\xbebe iz Londona. Leta 1766 je za svoje znanstvene dose\xc5\xbeke prejel Copleyjevo medaljo Kraljeve dru\xc5\xbebe._NEWLINE_Cavendish je leta 1785 delal poskuse z zrakom. Skozenj je spustil elektri\xc4\x8dni tok v obliki isker in tako dolo\xc4\x8dil sestavo zraka. Pri tem je odkril argon, ki ga do takrat niso poznali. Odkril je gorljiv plin, vodik in raziskoval njegove zn\xc4\x8dilnosti. Lavoisier je ponovil njegov poskus in dal plinu ime. Cavendish je dokazal, da vodo sestavljata vodik in kisik. Delal je veliko poskusov z elektriko. S posebno napravo je lahko dolo\xc4\x8dil, za koliko se spremeni prostornina plinske zmesi, potem ko je v zraku v bu\xc4\x8di zgorel vodik, ki ga je v\xc5\xbegal z elektri\xc4\x8dno iskro._NEWLINE_S svojo torzijsko tehntnico je leta 1798 prvi izmeril gravitacijsko konstanto \\kappa (Cavendishev poskus) in maso Zemlje. Bil je vnuk drugega vojvode Devonshirskega in zelo bogat, a tudi zelo samotarski. Ve\xc4\x8dino njegovih spisov so objavili \xc5\xa1ele po njegovi smrti.\n_START_SECTION_\nPoimenovanja\n_START_PARAGRAPH_\nPo njem se imenuje znameniti Cavendishev laboratorij na Univerzi v Cambridgeu v Zdru\xc5\xbeenem kraljestvu, ustanovljen leta 1871._NEWLINE_Po njem se imenuje udarni krater Cavendish na Luni.'